C. Analýza 3

A.Súvislosti

AIEM („Arbitrio sobre las Importaciones y Entregas de Mercancías en las islas Canarias“) je daň uložená na výrobky dovážané na Kanárske ostrovy alebo získavané na Kanárskych ostrovoch. Vzhľadom na početné prekážky, ktorým čelia Kanárske ostrovy, sa v rozhodnutí Rady č. 377/2014/EÚ z 12. júna 2014 o dani AIEM uplatniteľnej na Kanárskych ostrovoch stanovujú osobitné daňové pravidlá. Konkrétne sa Španielskemu kráľovstvu udeľuje oprávnenie, aby oslobodilo od dane AIEM určité výrobky vyrobené na Kanárskych ostrovoch, ktoré sú uvedené v prílohe k danému rozhodnutiu, alebo túto daň čiastočne znížilo. Toto oprávnenie sa uplatňuje od 1. júla 2014 do 31. decembra 2020. Rozdiel v zdanení medzi výrobkami zdaňovanými obvyklým spôsobom a tými, na ktoré sa vzťahuje oslobodenie alebo čiastočné zníženie, nemôže byť väčší ako 5 %, 10 %, 15 % alebo 25 %, v závislosti od výrobku.

Uvedeným rozhodnutím sa nahradilo rozhodnutie Rady 2002/546/ES z 20. júna 2002, ktoré vychádza z článku 349 Zmluvy o fungovaní Európskej únie, v ktorom sa Kanárskym ostrovom priznáva postavenie najvzdialenejšieho regiónu EÚ. V tomto článku sa uznávajú trvalé obmedzenia, ktorým čelia najvzdialenejšie regióny – odľahlosť, ostrovná poloha, malá rozloha, obťažné topografické a klimatické podmienky a hospodárska závislosť od malého množstva výrobkov – a umožňuje sa prijatie osobitných opatrení prispôsobených týmto regiónom. Dôvodmi na prijatie osobitných opatrení sú problémy, s ktorými sa stretávajú Kanárske ostrovy pre svoju izolovanosť a rozdrobenosť miestneho trhu. To spôsobuje rôzne ťažkosti spojené najmä s vyššími výrobnými nákladmi (doprava, energia, dodávky surovín, spracovanie odpadu atď.) a nízkou diverzifikáciou hospodárstva, ktoré je tak slabšie a náchylnejšie na negatívne zmeny ako európske a globálne trhy.

Inými slovami, osobitné opatrenia boli zavedené s cieľom kompenzovať znevýhodnenia, ktorým čelia Kanárske ostrovy, a tak umožniť rozvoj ich hospodárstva. Tieto opatrenia sú zamerané najmä na posilnenie domáceho priemyslu zlepšením jeho konkurenčného postavenia, ktoré je nevýhodné z dôvodu polohy, štruktúry a veľkosti trhu.

V článku 2 rozhodnutia Rady č. 377/2014/EÚ sa vyžaduje, aby španielske orgány predložili Komisii do 30. septembra 2017 správu o uplatňovaní opatrení týkajúcich sa dane AIEM. Cieľom správy je posúdiť vplyv prijatých opatrení a ich prínos pre podporu alebo zachovanie miestnych hospodárskych činností pri zohľadnení nevýhod, ktoré ovplyvňujú hospodárstvo Kanárskych ostrovov. Španielsko predložilo Komisii priebežnú správu v októbri 2017 (príloha č. 1). Priložený je aj preklad správy do anglického jazyka (príloha č. 2). Komisia vypracovala ďalšiu analýzu a na dokončenie posúdenia si musela v priebehu roka 2018 vymeniť so španielskymi orgánmi ďalšie informácie.

V článku 2 rozhodnutia Rady č. 377/2014/EÚ sa navyše vyžaduje, aby Komisia predložila Rade správu obsahujúcu analýzu hospodárskych a sociálnych aspektov uplatňovania osobitných opatrení týkajúcich sa dane AIEM a prípadne návrh na zmenu ustanovení daného rozhodnutia.

B.Zhrnutie

Cieľom tejto správy je preskúmať vplyv opatrení prijatých na základe rozhodnutia za obdobie od 1. júla 2014 do konca roka 2016 a posúdiť ich prínos pre podporu alebo zachovanie miestnych hospodárskych činností. Pritom sa náležite zohľadňujú prekážky, ktorým čelia Kanárske ostrovy.

Vo všeobecnosti sa zdá, že v období rokov 2014 až 2016 prispeli zavedené opatrenia k oživeniu hospodárstva tohto najvzdialenejšieho regiónu. Objavili sa zjavné pozitívne trendy spôsobené oslobodením od dane AIEM, napríklad rast hrubého domáceho produktu (ďalej len „HDP“) a reálne zvýšenie počtu spoločností a vytvorených pracovných miest. V rovnakom období sa zvýšili príjmy z dane AIEM. Aj dovoz výrobkov podliehajúcich dani AIEM sa v rokoch 2014 až 2016 zvýšil. Porovnanie miestnych výrobkov, ktoré mali a stále majú prospech z predmetných osobitných opatrení, s porovnateľnými dovážanými výrobkami podliehajúcimi dani AIEM neodhalilo merateľné negatívne účinky na dovážané výrobky v príslušných kategóriách tovarov.